Line Barfod (EL), 2003-05-26:
Jeg skal først sige, at Enhedslisten ikke kan støtte det forslag til vedtagelse, der er fremsat af regeringspartierne og Dansk Folkeparti, for vi er ikke enige i, at den indsats, som regeringen har iværksat, fremmer erhvervsudviklingen.
Tværtimod mener vi, at der sker det modsatte i øjeblikket, hvilket vi jo også kan se på den stigende arbejdsløshed. Vi vil godt kunne stemme for det forslag til vedtagelse, som SF, Socialdemokraterne, De Radikale og Kristeligt Folkeparti har fremsat, men vi mener ikke, det er konkret nok og slet ikke i en situation, hvor vi virkelig har behov for at gøre noget ved den stigende arbejdsløshed.
Det er derfor, vi så har fremsat vores eget forslag til nogle initiativer, der reelt ville skabe nogle arbejdspladser, som vi mener er det, der først og fremmest skal til, hvis vi skal udvikle regionerne i Danmark.
På side 2 i regeringens redegørelse skriver man, at regionerne generelt skal have bedre rammebetingelser for lokal foretagsomhed i såvel den offentlige som den private sektor.
Og videre: Innovativ adfærd blandt borgere og virksomheder og offentlige institutioner skal tilskyndes.
Det synes vi jo lyder utrolig positivt, men vi har bare svært ved at se, at det er det, man gør, og vi har svært ved at se, at især den offentlige sektor og borgerne får lov til at tage nogle initiativer, der for alvor ville kunne sætte gang i udviklingen.
Det, der er diskussionen, er jo, hvad det er for et Danmark, vi ønsker, hvad det er, vi gerne vil skabe rammer for.
Selvfølgelig kan vi ikke tvinge nogen til at bo
bestemte steder,
Men det er jo det, der sker i øjeblikket.
Med de rammer, der er i Danmark i dag, bliver folk, der gerne vil have et sted at bo, og som ikke har mange millioner til at købe noget for midt i byen, jo tvunget til at flytte langt væk fra byen.
da de kun kan få arbejde inde i byen, bliver de tvunget til at bruge mange timer hver dag på transport i stedet for at have tid til at være sammen med familie og børn. Vi ønsker at ændre de rammer, så man ikke tvinges til at bo langt fra sit arbejde og bruge lang tid på transport, men så det i stedet er muligt at have sin bopæl og sit arbejde tæt på hinanden, ikke kun ved at skabe flere boliger i byerne, men bestemt også ved at skabe langt flere arbejdspladser udeomkring over hele landet.
Og som Venstres ordfører ganske rigtigt bemærkede, så er der en væsentlig forskel på, hvad det er, Venstre ønsker, og hvad det er, Enhedslisten ønsker. Vi ønsker at tage nogle initiativer, der giver mulighed for, at der bliver skabt arbejdspladser og vækst lokalt.
Det er bl.a. derfor, at vi i adskillige debatter og også gennem beslutningsforslag i flere år har arbejdet for, at landbrugssektoren skulle kunne udvikles lokalt.
Vi mener, det er helt absurd, at vi har en situation, hvor der sker større og større centralisering og større og større monopolisering, og hvor det næsten er umuligt at etablere en lille virksomhed i konkurrence med de store monopoler.
De rammer vil vi gerne ændre på, så man får muligheden
for at få små virksomheder i landbruget, så man kan have slagterier og mejerier, der kan sikre, at der kan være nogle gode arbejdspladser og som samtidig kunne levere nogle kvalitetsprodukter.
I Danmark har vi alle forudsætninger for at kunne levere virkelig gode fødevarer.
I stedet satser vi på discount og har et landbrug, der er på sprøjten og på støtten.
Det vil vil gerne ændre på.
På samme måde ville vi også gerne sikre en lokal infrastruktur; at det offentlige og borgerne i lokalt samarbejde får mulighed for at sikre, at der kan være lokale forretninger, så der er et sted at handle, og at der er post og bank i lokalsamfundet.
Vi ville også gerne sikre, at der er et lokalt sundhedsvæsen, så det hele ikke bliver centraliseret i kæmpestore hospitaler, men at der er lokale sundhedscentre tæt på borgerne.
Endelig ville vi gerne have, at man i en situation med stigende arbejdsløshed sørger for at ansætte flere, også lokalt, så de kan være med til at skabe lokal vækst og sikre, at man kan blive boende i lokalsamfundet.
Der skal ansættes flere til at tage sig af børn, ældre, syge og handicappede, så vi får en vækst i det offentlige, der består af glade mennesker, i stedet for som i øjebilkket, hvor det meste af væksten i det offentlige skyldes sygdom og syge mennesker.
Det vil vi gerne ændre.
Det, vi ønsker, er et Danmark, som har udvikling og vækst overalt i stedet for det, som regeringen og Dansk Folkeparti er i fuld gang med, hvor man øger centraliseringen, så folk i stigende grad må bo langt fra deres arbejde og hver dag bruge lang tid på transport.
Nogle har slet ikke noget arbejde og er blevet ødelagt af det, og andre skal løbe alt for hurtigt på det arbejde, de har.
Lad os gøre noget, så vi kan få glade mennesker i stedet.